M. Krajkovič, poslanec: (2007-03-27):
Okrem otázok pertraktujúcich vzťah Slovenskej republiky k Európskej únii a NATO, ktoré sú viac-menej ustálené a dané spoločenským konsenzom, za zvlášť prínosné a nosné pokladám nasledujúce momenty: Správa minuciózne akcentuje otázky západného Balkánu. Nielenže si to momentálne vynucuje aj aktuálna situácia s ohľadom na problémy okolo budúceho statusu Kosova, ale taktiež si to žiada vplyv Balkánu na vývoj v strednej Európe vôbec a tradične dobré bilaterálne vzťahy Slovenskej republiky s týmto regiónom. To všetko nás zaväzuje prispieť k stabilite, harmónii a rovnováhe balkánskeho priestoru, k potrebe podporovať jeho rozvoj vo všetkých smeroch a postupným, racionálne uchopeným znižovaním kontroly medzinárodného spoločenstva nad jeho politickým vývojom mu pomôcť intenzívnejšie cítiť nutnosť vlastnej zodpovednosti za vývoj svojej krajiny, pretože len cesta autentických konaní a rozhodnutí podmienená silným pocitom úprimnej zodpovednosti za vlastný životný priestor môžu dať krajine konštruktívnu stabilitu a slobodu. Ďalším dôležitým momentom dokumentu je riešenie pomeru Slovenskej republiky k štátom východnej Európy. Je len na škodu, že v posledných rokoch Slovensko podceňovalo kontakty s Ruskom a Ukrajinou. V dôsledku toho sme stratili mnoho ekonomických pozícií, ktoré zaujali firmy zo západnej Európy a Ameriky. Zahraničná politika tu teda má ambíciu pracovať a pôsobiť v dvoch polohách, a to tou prvou je aktívne podieľanie sa na formovaní spoločnej politiky Európskej únie a NATO voči Rusku a druhá poloha spočíva v potrebe zintenzívňovať vzťahy aj na platforme regionálnej, teda slovensko-ruskej. Jej prísľubom je zachovanie mechanizmu každoročného rokovania na úrovni ministrov zahraničných vecí obidvoch krajín. Rusko ako náš dôležitý ekonomický partner si túto pozornosť nepochybne vyžaduje a zaslúži. Umocňovanie obojstranných vzťahov a paralelne intenzívnejšia práca i dôraz na ekonomickú platformu spolupráce garantujú pozitívny dosah na hospodársky rozvoj Slovenskej republiky. Vysoko hodnotím v správe aj rozpracovanie ekonomickej dimenzie zahraničnej politiky. Tento rozmer je v dokumente tohto charakteru prítomný, myslím, po prvý raz, pričom v jeho významovom priestore sa garantujú také dôležité veci, akými sú uplatňovanie Slovenskej republiky na svetových trhoch, zvyšovanie konkurencieschopnosti, podieľanie sa na ozdravovaní a konštruktívnom inovovaní energetickej politiky Európskej únie, pričom sa nezabúda ani na utváranie a rozvoj kontaktov s krajinami mimo Európskej únie. Práca na prehlbovaní ekonomických vzťahov s inými krajinami je opätovne prísľubom hospodársky zdatnejšieho a mohutnejšieho Slovenska. Koniec koncov na rozvoji ekonomických vzťahov s krajinami mimo Európskej únie sa už začalo intenzívne pracovať. Aj preto mi dovoľte na tomto mieste oceniť už uskutočnené zahraničné cesty predsedu vlády či už do Číny, Líbye, Izraela alebo plánované cesty do Chile, Brazílie či Argentíny. Ako posledný bod chcem vypichnúť i potrebu prezentácie Slovenskej republiky v zahraničí, ktorú si zahraničná politika taktiež kladie za cieľ. S povahou a kvalitou reklamy totiž konzekventne súvisí potencia i schopnosť, obrazne povedané, predať sa a následný príliv kapitálu do Slovenskej republiky. Samozrejme, s tým sa viaže iný problém, a to úroveň našich rekreačných oblastí, schopnosti ich zatraktívnenia, kultúrneho zlepšenia a kvalita služieb. V tomto priestore vidím ešte obrovské rezervy. Sám pochádzam z naozaj prírodne a historicky impozantného kraja, ktorého lukratívne mikročasti umierajú na nedostatok financií, chátranie a odliv obyvateľstva. A tak, samozrejme, platí rovnica, aby bolo čo v zahraničí prezentovať, bude potrebné subtílnejšie dohliadať na kvalitu ponúk a súčasne ju zvyšovať. Samozrejme, mnohé vzácne, potenciálne ekonomicky prínosné lokality krajiny ešte bude nutné objaviť a vybudovať, aby za väčším zviditeľnením Slovenskej republiky v zahraničí stála aj adekvátne kvalitná ponuka. Na záver by som teda chcel skonštatovať, že ako som už vyššie naznačil, ako to naznačujú aj uvedené vypichnuté momenty, predkladaná správa o zameraní zahraničnej politiky Slovenskej republiky je obsažným, racionálne konštruktívnym dokumentom, citlivo mapujúcim a riešiacim kľúčové fenomény filozofie zahraničnej politiky. (Potlesk.)